Author: User
Company: MVSR

Vyhodnotenie medzirezortného pripomienkového konania

Analýza sociálneho systému ozbrojených zložiek 

Spôsob pripomienkového konania | 7. 3. 2011 – 18. 3. 2011 (bežný postup – 10 pracovných dní)
Počet vznesených pripomienok, z toho zásadných | 59 / 18
Počet vyhodnotených pripomienok | 59
Počet akceptovaných pripomienok, z toho zásadných | 33  /  9
Počet čiastočne akceptovaných pripomienok, z toho zásadných | 5  /  0
Počet neakceptovaných pripomienok, z toho zásadných | 21  /  9

Rozporové konanie (s kým, kedy, s akým výsledkom)

22.6.2011 – rozporové konanie  s MF SR, MPSVR SR za účasti MO SR na úrovni štatutárneho orgánu – rozpor v prípade 1 pripomienky MPSVR bol odstránený a rozpor v prípade 8 pripomienok  MF SR bol odstránený;
8. 4. 2011 – rozporové  konanie s MF SR za účasti  MV SR,  MF SR,  MO SR na úrovni štatutárneho orgánu  – rozpor v prípade 2 pripomienok z 10 bol odstránený,  pri zostávajúcich 8 pripomienkach  rozpor nebol odstránený;
28. 3. 2011 – rozporové konanie s MPSVR SR za účasti MV SR, MO SR, SIS, NBU na expertnej úrovni, rozpor v prípade  4 pripomienok zo 6 bol odstránený, 1 pripomienka bola akceptovaná,  pri zostávajúcej 1 pripomienke rozpor nebol odstránený.

Počet odstránených pripomienok | 18
Počet neodstránených pripomienok | 0

Sumár  vznesených pripomienok podľa subjektov
Č. | Subjekt | Pripomienky do termínu | Pripomienky po termíne | Nemali pripomienky | Vôbec nezaslali
1. | Generálna prokuratúra Slovenskej republiky | | | x |
2. | Úrad na ochranu osobných údajov Slovenskej republiky | | | | x
3. | Národný bezpečnostný úrad | 3 (2o,1z) | | |
4. | Slovenská informačná služba | 4 (3o,1z) | | |
5. | Konfederácia odborových zväzov Slovenskej republiky | | | | x
6. | Odbor vládnej agendy Úradu vlády | Nevyhodnocujú sa
7. | Ministerstvo financií Slovenskej republiky | 15 (5o,10z) | | |
8. | Ministerstvo zahraničných vecí Slovenskej republiky | | | x |
9. | Ministerstvo obrany Slovenskej republiky | 8 (8o,0z) | | |
10. | Odbor aproximácie práva sekcie vládnej legislatívy Úradu vlády SR | | | | x
11. | Štatistický úrad Slovenskej republiky | | | x |
12. | Ministerstvo práce, sociálnych vecí a rodiny Slovenskej republiky | 19 (13o,6z) | | |
13. | Ministerstvo školstva, vedy, výskumu a športu Slovenskej republiky | | | x |
14. | Ministerstvo kultúry Slovenskej republiky | 3 (3o,0z) | | |
15. | Ministerstvo dopravy, výstavby a regionálneho rozvoja Slovenskej republiky | | | x |
16. | Ministerstvo hospodárstva Slovenskej republiky | | | x |
17. | Podpredseda vlády SR pre ľudské práva a národnostné menšiny | | | | x
18. | Ministerstvo spravodlivosti Slovenskej republiky | | | x |
19. | Ministerstvo zdravotníctva Slovenskej republiky | | | x |
20. | Ministerstvo životného prostredia Slovenskej republiky | | | x |
21. | Ministerstvo pôdohospodárstva a rozvoja vidieka Slovenskej republiky | 1 (1o,0z) | | |
22. | Úrad pre reguláciu sieťových odvetví | | | x |
23. | Zbor väzenskej a justičnej stráže | 1 (1o,0z) | | |
24. | Úrad vlády Slovenskej republiky | 2 (2o,0z) | | |
25. | Sociálna poisťovňa | 3 (3o,0z) | | |
| SPOLU | 59 (41o,18z) | 0 (0o,0z) | 10 | 4

Vyhodnotenie vecných pripomienok je uvedené v tabuľkovej časti:
Subjekt | Číslo pripomienky | Text pripomienky | Typ | Vyh. | Spôsob vyhodnotenia

Ministerstvo
 financií SR

1.

K návrhu uznesenia vlády SR 
Termín úlohy v bode B.1. žiadam zmeniť z „do 31. júla 2012“ na nový termín „do 30. júna 2011“ tak, aby novela zákona č. 328/2002 Z. z. nadobudla účinnosť k 1. januáru 2012, a to za účelom dosiahnutia konsolidácie verejných výdavkov v čo najskoršom termíne.

Z

N

Na rozporovom konaní 22. 6. 2011 na úrovni ministrov  bol rozpor odstránený. Bolo dohodnuté, že novela  zákona č. 328/2002 Z. z. bude zaradená do legislatívneho procesu tak,  aby nadobudla účinnosť 1. 3. 2012.

2.

K časti C. vlastného materiálu  - Nemocenské zabezpečenie 
Žiadam, aby navrhovaný systém poberania nemocenskej dávky (PN) bol naviazaný na zdravotnú neschopnosť, ktorá vznikla v priamom výkone služby a trvá najmenej 10 dní pri rešpektovaní špecifík povolania v ozbrojených zložkách a záchranných zboroch. V iných prípadoch vzniku pracovnej neschopnosti žiadam upraviť systém poberania nemocenskej dávky (PN) obdobne, ako tomu je vo všeobecnom systéme nemocenského zabezpečenia.

Z

A

Na rozporovom konaní 22. 6. 2011 na úrovni ministrov bol rozpor odstránený. Bolo dohodnuté, že práceneschopnosť v prípadoch úrazov nesúvisiacich s výkonom služby bude upravená obdobne ako vo všeobecnom systéme nemocenského poistenia a že poberanie nemocenských dávok do 30 dní bude kryté zo mzdových prostriedkov. Na základe  splnomocňujúceho ustanovenia v novele zákona, bude vydaný zoznam diagnóz nesúvisiacich s výkonom služby, pri ktorých práceneschopnosť bude upravená ako vo všeobecnom systéme nemocenského poistenia.

3.

K časti C. vlastného materiálu  - Odchodné 
Žiadam znížiť maximálnu výmeru odchodného na 5 násobok základu pri zachovaní ostatných navrhovaných zmien.

Z

A

Na rozporovom konaní 22. 6. 2011 na úrovni ministrov bol rozpor odstránený. Bolo dohodnuté, že odchodné sa bude vyplácať vo výške 9 násobku základu z rozpočtu ako v univerzálnom systéme, MF SR zvýši rozpočet MV SR a MO SR o sumu vyplateného odchodného za rok 2010. Doba služby pre vznik nároku na odchodné sa zvýši z 5 na 13 rokov a doba služby pre dosiahnutie najvyššej výmery bude 30 rokov.

4.

K časti C. vlastného materiálu  - Výsluhový príspevok 
Žiadam doplniť zdôvodnenie samotnej existencie výsluhového príspevku. 
Žiadam zachovať maximálnu dĺžku poberania výsluhového príspevku na dobu troch rokov pri zachovaní maximálneho základu dávky. Právne predpisy o sociálnom zabezpečení zamestnancov bezpečnostných zložiek, záchranných zborov a ozbrojených síl nadštandardne upravujú priznávanie výsluhového príspevku v prípade dĺžky trvania služobného pomeru v rozsahu najmenej 5 rokov a najviac 15 rokov (podľa predloženého návrhu to bude do 19 rokov), čo z pohľadu možnosti ďalšieho etablovania sa zamestnanca na trhu práce nie je pre zamestnancov do 32 rokov štandardné a ani ekonomicky únosné vzhľadom na zdrojové možnosti štátneho rozpočtu.

Z

A

Na rozporovom konaní 22. 6. 2011 na úrovni ministrov bol rozpor odstránený. Bolo dohodnuté, že výsluhový príspevok sa bude vyplácať po dobu 1 až 3 roky, nebude sa zdaňovať a nebude sa valorizovať. Výsluhový príspevok sa bude vymeriavať vo výške 2 % základu za každý rok služby a priznávať takto: - 1 rok pri trvaní služobného pomeru 10 až 16 rokov, 2 roky pri trvaní služobného pomeru 17 až 21 rokov a 3 roky pri trvaní služobného pomeru 22 až 24 rokov.

5.

K časti C. vlastného materiálu  - Výsluhový dôchodok: 
Žiadam do navrhovaných zmien doplniť zákaz súbehu poberania výsluhového dôchodku a mzdy (platu). Zároveň žiadam zaviesť obmedzenie nároku na výsluhový dôchodok dosiahnutím 50 rokov veku na splnenie nároku na výsluhový dôchodok.

Z

N

Na rozporovom konaní 22. 6. 2011 na úrovni ministrov bol rozpor odstránený. MF SR netrvá na zákaze súbehu výsluhového dôchodku a zárobku a na určení vekovej hranice 50 rokov pre vznik nároku na výsluhový dôchodok. 
.

6.

K časti C. vlastného materiálu  - Rekreačná starostlivosť: 
Žiadam, aby sa možnosť rekreačnej starostlivosti vzťahovala výhradne na policajtov a vojakov.

Z

N

Na rozporovom konaní 22. 6. 2011 na úrovni ministrov bol rozpor odstránený. Bolo dohodnuté, že existujúci systém poskytovania rekreačnej starostlivosti policajtov a vojakov zostane zachovaný a že príspevok na rekreáciu rodinných príslušníkov sa zníži o 30 %. .

7.

Nad rámec návrhu zákona 
Žiadam, aby materiál obsahoval aj zámery súvisiace s postupným scivilňovaním ozbrojených zložiek všade tam, kde k výkonu nie je potrebný status príslušníka bezpečnostných a záchranných zložiek či profesionálneho vojaka.

Z

N

Na rozporovom konaní 8. 4. 2011 na úrovni štatutárneho orgánu bol rozpor odstránený. MF SR  na pripomienke  ďalej netrvá.

8.

K časti B. vlastného materiálu 
V materiáli chýbajú základné údaje o osobitnom dôchodkovom systéme ozbrojených zložiek, a to saldo príjmov a výdavkov systému, príjmy a výdavky systému v štruktúre, počty poberateľov, príjmové rozdelenie dôchodkov. Chýba tiež indikácia problémov, ktoré chcú rezorty riešiť.

O

A

Analýza je doplnená o údaje o štruktúre výsluhových dôchodkov, počtoch poberateľov a priemerných výškach výsluhových dôchodkov.

| 9. | K časti B. vlastného materiálu Tabuľku č. 1 je potrebné doplniť o priemerný vek odchodu do dôchodku, nakoľko uvedený priemerný vek dôchodcov má malú vypovedaciu hodnotu. | O | ČA | Analýza je doplnená o požadované údaje u policajtov a vojakov, ktorí nadobudli nárok na výsluhový dôchodok v roku 2010. Skoršie údaje nie sú k dispozícii.

10.

K časti B. vlastného materiálu 
V tabuľke č. 2 je potrebné preveriť čísla, nakoľko podľa môjho názoru je nelogické, aby priemerná dĺžka poberania výsluhových dôchodkov bola kratšia v porovnaní so Sociálnou poisťovňou, vzhľadom k nižšiemu veku odchodu do výsluhových dôchodkov. V prípade ak sú uvedené čísla správne, žiadam ich vysvetliť pod tabuľkou.

O

A

Uvedené údaje sú preverené. Skutočnosťou je nižší priemerný vek dožitia poberateľov výsluhových dôchodkov.

| 11. | K časti B. vlastného materiálu V tabuľke č. 3 je potrebné nahradiť výraz „Sociálna poisťovňa“ výrazom „ SR“. | O | A | Tabuľka je upravená.

12.

K časti B. vlastného materiálu  - V Tabuľke č.10 je potrebné 
• za starobné poistenie v povinnom dôchodkovom systéme uvádzať sadzbu 22,75 %, keďže rezervný fond solidarity sa používa výhradne na krytie výdavkov fondu starobného poistenia, 
• opraviť sadzbu za poistenie v nezamestnanosti v povinnom dôchodkovom  systéme, 
• doplniť o nemocenské poistenie.

O

A

Údaje sú  upravené.

13.

K doložke vybraných vplyvov 
Žiadam vypracovať komplexnú doložku vybraných vplyvov s tým, že analytická časť doložky bude obsahovať jasné kvantifikácie súčasného systému v horizonte 30 rokov podľa jednotlivých druhov príjmov a výdavkov osobitných účtov pri každej z ozbrojených zložiek a záchranných zborov, ako aj obdobnú kvantifikáciu so zapracovaním príslušných zmien vyplývajúcich z predmetnej analýzy.

Z

A

Na rozporovom konaní 22. 6. 2011 na úrovni ministrov bol rozpor odstránený. Bolo dohodnuté, že MF SR dopracuje do prezentačného materiálu „Oblek verzus uniforma“ závery dohodnuté na rozporovom  konaní a dopracovaný materiál bude využitý pri vypracovaní paragrafového znenia  novely zákona.

14.

Nad rámec návrhu zákona 
Žiadam, aby sa výpočet základu pre jednotlivé dávky zmenil z najlepšieho príjmového roku za posledných desať rokov na priemer rokov za celé obdobie trvania služobného pomeru, pričom do rozhodujúceho obdobia by sa nemali počítať roky strávené štúdiom.

Z

A

Na rozporovom konaní 22. 6. 2011 na úrovni ministrov bol rozpor odstránený. Bolo dohodnuté, že základ na výpočet dávok sa bude zisťovať z celého obdobia trvania služobného pomeru s použitím mechanizmu vypracovania konečného základu obdobne ako vo všeobecnom systéme sociálneho poistenia.

| 15. | Nad rámec návrhu zákona Taktiež žiadam, aby sa navrhované zmeny týkali nie novoprijatých príslušníkov ale novopriznaných dávok. | Z | N | Na rozporovom konaní 8. 4. 2011 na úrovni štatutárneho orgánu bol rozpor odstránený. MF SR  na pripomienke  ďalej netrvá.

Národný bezpečnostný úrad

16.

K materiálu 
1. V časti C, v bode 3 ab) navrhujeme vypustiť celý text: „súčasne navrhujeme ustanoviť, že podmienkou vzniku nároku na odchodné a jeho výšku je získanie potrebnej doby služby v tom istom bezpečnostnom zbore (ozbrojenom zbore, ozbrojených silách)“ 
Odôvodnenie: Sociálne zabezpečenie pre ozbrojené zložky je upravené v spoločnom zákone, v ktorom sú tieto zložky rovnocenné. Ide o osobitný systém sociálneho zabezpečenia a osobitnú dávku, ktorá sa v civilnej sfére nevyskytuje. Nesúhlasíme s tým, aby bola v zákone odlišne upravená doba rozhodná pre vznik nároku na odchodné a doba rozhodná pre vznik nároku na výsluhový dôchodok. V súčasnosti je snaha zákony zjednodušovať a zjednocovať rozhodujúce obdobia, či vymeriavacie základy a nie ich ešte viac komplikovať. Nespravodlivé by to bolo aj v prípade, že v niektorej zložke by došlo k scivilneniu miest a nútenému odchodu príslušníkov, ktorí by si chceli zachovať, resp. doslúžiť potrebnú dobu pre zachovanie náležitostí do iných ozbrojených zložiek a prišli by o možnosť započítania takto odslúženej doby v predchádzajúcej (scivilnenej) zložke pre nárok na odchodné, aj keď ich odchod nebol dobrovoľný.  Za motivačný a stabilizačný faktor považujeme úpravu výpočtu len za dobu od opätovného prijatia do opätovného skončenia bez doplatku rozdielu, ako je to uvedené v bode 3 písm. b).

Z

A

Materiál je upravený.

17.

K materiálu 
1. V časti C, v bode 1 navrhujeme prehodnotiť zníženie nemocenského na nulovú úroveň zabezpečenia v prípade dočasnej zdravotnej neschopnosti na výkon služby spôsobenej kvalifikovanou nežiaducou činnosťou policajta.  Navrhujeme, aby bola znížená obdobne, ako je to napr. pri dočasnom pozbavení výkonu štátnej služby podľa § 46 zákona č. 73/1998 Z. z., kde aj napriek tomu, že ide o pozbavenie výkonu štátnej služby tiež z dôvodu zákonom kvalifikovanej nežiaducej činnosti policajta, resp. podozrenia z takejto činnosti (porušenie služobnej povinnosti zvlášť hrubým spôsobom alebo spáchanie trestného činu), zákon ponecháva takémuto policajtovi služobný plat vo výške minimálnej mzdy, ktorý sa zvyšuje o 10 % na každú vyživovanú osobu max. do výšky 70 % priznaného služobného platu. Takýto policajt môže mať vyživovaciu povinnosť voči maloletým deťom, ktoré by boli potrestané konaním svojho rodiča, ktorý by nebol schopný plniť si voči nim vyživovaciu povinnosť.

O

N

Po prerokovaní ponechané bez zmeny. Ide o posilnenie motivácie policajta a vojaka k ochrane vlastného zdravia. Úprava musí byť prísnejšia ako vo všeobecnom systéme nemocenského poistenia.

18.

K materiálu 
2. V časti C, v bode 4 ab) navrhujeme, aby kúpeľnú starostlivosť pred dovŕšením 50. roku života bolo umožnené absolvovať aj policajtom, ktorí v dôsledku služobného úrazu neukončili služobný pomer a ostali v aktívnej službe.

O

N

Návrh úpravy bol nesprávne pochopený. Úprava sa má dotýkať len poberateľov dôchodkov.

Slovenská informačná služba

19.

K časti C  
V celom texte časti C o nemocenskom zabezpečení odporúčame slovné spojenie „dočasná zdravotná neschopnosť“ vo všetkých tvaroch nahradiť slovným spojením „dočasná neschopnosť“. 
Odôvodnenie:  V zákone č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov ako aj v zákone č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov sa používa termín dočasná neschopnosť.

O

A

Text je upravený.

20.

K časti C bod 1.  
V bode 1. odporúčame ponechať súčasnú úroveň nemocenského zabezpečenia policajtov a vojakov bez zmeny podľa bodu 1.1. 
Odôvodnenie:  Znižovanie výdavkovej časti osobitného systému sociálneho zabezpečenia policajtov a vojakov by nemalo byť riešené na úkor rozpočtových prostriedkov jednotlivých rezortov. Pri schválení variantu podľa bodu 1.2. predpokladáme nárast počtu príslušníkov využívajúcich inštitút dočasnej neschopnosti do 30. dňa z dôvodu zabezpečenia dočasnej neschopnosti služobným platom. Aj v univerzálnom systéme je dočasná neschopnosť riešená zamestnávateľom iba do 10. dňa a od 11. dňa prechádzajú kompetencie v poskytovaní nemocenského poistenia na Sociálnu poisťovňu.

O

N

Po prerokovaní ponechané bez zmeny. Ide o posilnenie motivácie policajta a vojaka k ochrane vlastného zdravia. Úprava musí byť prísnejšia ako vo všeobecnom systéme nemocenského poistenia.

21.

K časti C bod 3. 
V bode 3. sa vypúšťa písmeno ab). 
Odôvodnenie:  Máme za to, že podmienka vzniku nároku na odchodné po 10 rokoch služby, ktorá by sa viazala na zotrvanie vo výkone služby po dobu 10 rokov v jednom bezpečnostnom zbore, ktorá má byť motivačným a stabilizačným faktorom môže vyvolať práve opačný efekt. Vychádzame z predpokladu, že želaným stavom predpokladaným analýzou je udržanie záujmu vysokokvalifikovaných odborníkov pracovať v bezpečnostných zložkách. Ustanovenie doby vo vzťahu k vzniku nároku na odchodné spolu s podmienkou po túto dobu vykonávať štátnu službu v určitom bezpečnostnom zbore, nevenujúc sa otázke dĺžky tejto doby, bude pôsobiť demotivujúco práve na tých odborníkov, ktorí nedosiahnu ustanovenú dĺžku služobného pomeru v určitom bezpečnostnom zbore. Uvedeným krokom tak dôjde k strate motivačnej sociálnej výhody, ktorej cieľom je zabezpečiť žiaducu fluktuáciu odborníkov len v rámci bezpečnostných zborov pred ich nežiaducim odchodom do civilného sektora. 
Zároveň považujeme za potrebné poznamenať, že uvedený postup by bol v rozpore so zásadou rovnakého zaobchádzania ako aj s čl. 36 Ústavy Slovenskej republiky garantujúcim právo na spravodlivé pracovné podmienky, nakoľko dôjde k znevýhodňovaniu určitej skupiny odborníkov, a to len z dôvodu, že nevykonávali štátnu službu v jednom bezpečnostnom zbore. 
V tejto súvislosti považujeme za potrebné poukázať na možnosť, kedy odborníkovi, ktorý vykonával štátnu službu v bezpečnostných zboroch po niekoľkonásobne dlhšiu dobu, napríklad 30 rokov, nevznikne za určitých predpokladov nárok na odchodné, hoci odborníkovi, ktorý vykonával štátnu službu, napríklad 10 rokov, len v jednom bezpečnostnom zbore tento nárok vznikne.

Z

A

Text je upravený.

22.

K časti D bod 2. 
V bode 2., v návrhu na zvýšenie poistného na výsluhové zabezpečenie, odporúčame ponechať 1. variant. 
Odôvodnenie:  Zvýšenie poistného na výsluhové zabezpečenie by prinieslo zníženie platov príslušníkov a zároveň aj zvýšenie rozpočtových prostriedkov jednotlivých rezortov. Súčasná výška poistného osobitného dôchodkového systému je už o 5 % vyššia ako všeobecný dôchodkový systém. Navrhovaný 2. variant by zvýšil rozdiel v odvodoch poistného oproti všeobecnému dôchodkovému systému až o 9 % a navrhovaný 3. variant o 7 %.

O

A

Materiál je upravený.

Ministerstvo pôdohospodárstva a rozvoja vidieka SR

23.

Vlastný materiál  
Odporúčame zvážiť v službách sociálneho zabezpečenia pri zabezpečení pohrebu osobitnú formu pohrebu len pre policajtov, vojakov a príslušníkov Slovenskej informačnej služby, ktorí zomreli počas služobného pomeru pri výkone služobných povinností a pri poberateľoch výsluhových dôchodkov od určitej hodnosti (generalita armády).

O

N

Zabezpečenie pohrebu je najstarším inštitútom sociálneho zabezpečenia vojakov a policajtov, zvýrazňujúcim osobitnú záslužnosť výkonu služby, pričom ide o jednorazovú a neopako-vateľnú službu. Nie je ani dôvod na rozdeľovanie policajtov a vojakov na skupiny s nárokom na takúto službu.

Ministerstvo práce, sociálnych vecí a rodiny SR

24.

Vlastný materiál 
Z ekonomického pohľadu je materiál skôr popisom než analýzou sociálneho systému. Zároveň sú identifikované iba opatrenia na „kozmetické“ úpravy osobitného systému, pričom absentuje napr. zapojenie novoprijatých zamestnancov do všeobecného systému spravovaného Sociálnou poisťovňou s možnosťou riešenia nadstavby pre túto kategóriu zamestnancov alebo vylúčenie niektorých administratívnych pracovníkov z osobitného systému (ekonómovia, právnici, informatici a lektori atď.), nakoľko tieto osoby nevykonávajú rizikovú činnosť a nedochádza u nich ani k strate špecifickej kvalifikácie.

Z

N

Na rozporovom konaní 28. 3. 2011 na expertnej úrovni bol rozpor odstránený. MPSVR SR  na pripomienke  ďalej netrvá.

25.

Vlastný materiál 
Máme pochybnosti o efektívnosti navrhovaného opatrenia, ktoré by malo zmeniť algoritmus výpočtu výsluhových dôchodkov tak, že namiesto posledného roku výkonu služby sa budú do úvahy brať 3 najlepšie roky za poslednú dekádu. V tejto súvislosti je skôr otázne prečo nie je rozhodujúce obdobie postupne predlžované na celú služobnú kariéru, ako je to vo všeobecnom dôchodkovom systéme (berú sa do úvahy zárobky od roku 1984).

Z

A

Na rozporovom konaní 22. 6. 2011 na úrovni ministrov bol rozpor odstránený.
Bolo dohodnuté, že základ na výpočet dávok výsluhového zabezpečenia sa bude zisťovať za celú dobu trvania služobného pomeru s použitím analogického mechanizmu ako vo všeobecnom systéme dôchodkového poistenia.

26.

Vlastný materiál 
Existencia osobitného systému je v materiáli odôvodňovaná „prvkami s výrazným motivačným a kompenzačným charakterom“, „stratou špecifickej kvalifikácie“ a „ťažkým ďalším uplatnením na trhu práce“. Strata možnosti uplatnenia špecifickej kvalifikácie a ťažšie uplatnenie na trhu práce po skončení služobného pomeru je adekvátna skončeniu výkonu zárobkovej činnosti prepusteného zamestnanca s príslušnou kvalifikáciou, ktorá sa rovnako prehlbuje s dĺžkou trvania pracovného pomeru a rovnako sa stáva na trhu práce málo uplatniteľný resp. nekvalifikovanou pracovnou silou s postupujúcim vekovým znevýhodnením. Z tohto pohľadu je potom zvolená argumentácia nevhodná.

Z

N

Na rozporovom konaní 28. 3. 2011 na expertnej úrovni bol rozpor odstránený. MPSVR SR  na pripomienke  ďalej netrvá.

27.

Vlastný materiál 
Vo všeobecnosti je však známe, že určitá časť poberateľov výsluhového dôchodku súbežne vykonáva zárobkovú činnosť, pričom ich počet podľa nášho názoru nie je zanedbateľný. Tiež je nevyhnutné uvedomiť si, že neustále dochádza k pokroku v medicínskych procedúrach a poznatkoch, ktoré zlepšujú zdravotný stav aj dotknutej skupiny osôb z osobitného systému, a preto odvolávanie sa na štúdiu uskutočnenú pred zánikom československej federatívnej republiky vyznieva nelogicky. Špecifickú pozornosť odporúčame venovať rekvalifikácii týchto osôb, nakoľko aj samotná Európska komisia nás vo viacerých materiáloch vyzýva ku koncepcii celoživotného vzdelávania.

Z

N

Na rozporovom konaní 28. 3. 2011 na expertnej úrovni bol rozpor odstránený. MPSVR SR  na pripomienke  ďalej netrvá.

28.

Vlastný materiál 
Materiál sa ani okrajovo nezamýšľa nad riešením problému tých poistencov, ktorí poberajú výsluhové dávky a vo všeobecnom systéme sociálneho poistenia nezískali obdobie dôchodkového poistenia potrebné na vznik nároku na dávky. Vo všeobecnom systéme sociálneho poistenia je obdobná problematika riešená.

Z

N

Na rozporovom konaní  28. 3. 2011 na expertnej úrovni bol rozpor odstránený. MPSVR SR  na pripomienke  ďalej netrvá.

29.

Vlastný materiál 
Kvantifikácie, ktoré analýza obsahuje, sú buď úplne nedostatočné alebo neposkytujú dostatočný obraz o hospodárení sociálneho systému ako celku, ani bilancie (doterajšej a očakávanej) v jednotlivých subsystémov. Absentujú aj ďalšie dôležité štatistické informácie ako napr. ročné výdavky jednotlivých subsystémov a výška dotácii zo štátneho rozpočtu, priemerná výška vyplácaného dôchodku a jej pomer voči priemernej mzde v hospodárstve SR, počet poberateľov výsluhových dôchodkov vykonávajúcich zárobkovú činnosť atď. Bez týchto údajov je veľmi ťažké objektívne posúdiť, či budú postačovať pre jednotlivé subsystémy navrhované parametrické zmeny, alebo bude nutné prijať štrukturálne zmeny.

Z

A

Materiál je doplnený.

30.

Vlastný materiál str. 19 
Na str. 19 sa nachádzajú možné zmeny vo výsluhovom zabezpečení v tejto súvislosti odporúčame znížiť maximálnu výšku poskytovaného odchodného, ktorou je 13,5-násobok služobného platu, nakoľko policajt alebo vojak majú ako ďalší príjem výsluhový príspevok alebo výsluhový dôchodok. Ďalej zrušiť vyplácanie jednorazového odchodného osobe, ktorá porušila svoje základné povinnosti (§ 34 ods. 3 písm. d)). Navrhujeme tiež upraviť výpočet odchodného v súčasnosti počítaného podľa § 60, t.j. z priemerného služobného platu v príjmovo najlepšom ukončenom kalendárnom roku v období posledných desiatich ukončených kalendárnych rokov. Ako najvhodnejšie riešenie odporúčame vyradiť oblasť odchodného zo zákona o sociálnom zabezpečení policajtov a vojakov, zaradiť ho do zákona o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície, zákona o štátnej služby profesionálnych vojakov ozbrojených síl SR a zákona o štátnej službe colníkov a upraviť ho v súlade s podmienkami na odstupné v štátnej službe so zohľadnením špecifík týchto kategórií zamestnancov.

O

ČA

Navrhuje sa úprava odchodného zvýšením minimálnej požadovanej doby služby pre nárok na túto dávku.

31.

Vlastný materiál, časť D 
V časti D (od str. 25) sa pri výpočte úspor predpokladá s počtom odchádzajúcich príslušníkov ako v roku 2010, pričom v texte vyššie je uvedené, že zvýšený počet odchodov v roku 2010 súvisí s parlamentnými voľbami. Odporúčame pri výpočte úspor vychádzať z priemerného počtu odchádzajúcich príslušníkov za dlhší časový rad. Zároveň je potrebné pri výpočtoch vychádzať z údajov všetkých rezortov a skupín osôb patriacich do pôsobnosti zákona o sociálnom zabezpečení policajtov a vojakov. Ďalej si dovoľujeme upozorniť, že absentuje prehľad všetkých úspor za všetky navrhované opatrenia a za všetky rezorty a organizácie (podobne absentuje v tabuľkách pri uvádzaní súčasných údajov) a vo vzťahu k nim odporúčanie ďalšieho postupu.

O

ČA

Materiál je upravený v nadväznosti na analogické pripomienky Ministerstva financií SR.

| 32. | Tabuľka č. 1, str. 7 Do tabuľky č. 1 na str. 7 odporúčame doplniť tiež priemerný vek poberateľa starobného dôchodku, ktorému dôchodok vypláca Sociálna poisťovňa. | O | N | Pre koncepčné riešenie systému sociálneho zabezpečenia policajtov a vojakov nemá priemerný vek poberateľa starobného dôchodku vyplácaného Sociálnou poisťovňou žiadnu vypovedaciu hodnotu.
| 33. | Tabuľka č. 2, str. 8 Nie je nám jasné prečo je priemerná dĺžka poberania na str. 8 v tabuľke č. 2 rozčlenená na mužov a ženy iba v prípade údajov od Sociálnej poisťovne. | O | N | V osobitnom systéme sociálneho zabezpečenia policajtov a vojakov nemá členenie na mužov a na ženy žiadny význam. Išlo by o nadbytočný údaj bez vypovedacej hodnoty.
| 34. | Tabuľka č. 4 a č. 5 Dovoľujeme si upozorniť na nesúlad na str. 12 a 13 v tabuľke č. 4 a č. 5, keď sumárny počet príslušníkov MO SR je v prvom prípade 14 107 a v druhom prípade iba 13 507. | O | A | Údaje sú upravené.

35.

tabuľka č. 6, str. 16 
Na str. 16 v tabuľke č. 6 je popísaný doterajší priebeh valorizácie výsluhových dôchodkov. Z dokumentu vôbec nie je zrejmé, akým spôsobom boli percentá v jednotlivých rokoch stanovované, hoci je pravdepodobné, že vždy išlo o arbitrárne rozhodnutie. Natíska sa tiež otázka prečo je rozdiel medzi valorizáciou MO SR a MV SR a aké opodstatnenie mali „ďalšie valorizácie niektorým dôchodcom“.

O

A

Materiál je doplnený o údaje o spôsoboch valorizácie v zúčastnených rezortoch. V žiadnych rokoch však nešlo o arbitrárne rozhodnutia, ale o postup podľa zákona.

36.

Vlastný materiál str. 18 
Navrhovaná zmena na úsporu v rámci nemocenského zabezpečenia zavádzajúca nulovú úroveň zabezpečenia (str. 18), ak si zdravotnú neschopnosť spôsobil policajt alebo vojak sám zákonom kvalifikovanou činnosťou (napr. používanie alkoholu alebo drog), sa bude podľa nášho názoru vzťahovať na veľmi nízky počet prípadov. Z uvedeného dôvodu žiadame k predmetnému opatreniu doplniť, koľko osôb poberalo v súčasnosti znížené nemocenské a aká by bola úspora. Odporúčame uplatniť rovnaký princíp nemocenského zabezpečenia ako pri zamestnancoch v systéme sociálneho poistenia, t.j. prvých 10 dní hradí zamestnávateľ, od 10. dňa sa uhrádza nárok na dávku ako nemocenské.

O

N

Ide o posilnenie motivácie k riadnemu výkonu služby a vyhýbaniu sa nežiaducemu správaniu sa.

37.

Vlastný materiál str. 27 tabuľka č. 11 
V tabuľke č. 11 na str. 27 nie je poistné do RFS v povinnom dôchodkovom systéme, príspevok v nezamestnanosti je uvedený nesprávne. Je nesprávne uvedené percento v zátvorke pri osobitnom dôchodkovom systéme – variante III., kde má byť uvedených 5 % miesto 1 %.

O

A

Materiál je upravený.

38.

vlastný materiál str. 21 
Pri návrhoch na zmeny pre výsluhový príspevok (str. 21) navrhujeme doplniť zrušenie vyplatenie výsluhového príspevku pri prepustení z dôvodu disciplinárneho konania, porušenia povinností alebo z dôvodu odsúdenia za prečin, ktorý je úmyselným trestným činom alebo za zločin.

O

N

Výsluhový príspevok je nielen dávka, kompenzujúca pokles príjmu po skončení služobného pomeru, ale má aj charakter podpory pri rekvalifikácii na nové zamestnanie.

39.

Vlastný materiál str. 22 
Odporúčame doplniť podmienku na výsluhový dôchodok (str. 22) podobne ako v základnom dôchodkovom systéme, t.j. stanoviť aj vek odchodu do dôchodku (hoci na nižšej úrovni ako v Sociálnej poisťovni) a zvýšiť minimálnu požadovanú dobu služby potrebnú na vznik nároku na výsluhový dôchodok na 25 rokov.

O

N

Požiadavka pripomienkujúceho je v rozpore s charakteristikou služby v ozbrojených zložkách ako špecifického zamestnania, skončením ktorého sa stráca alebo podstatne oslabuje možnosť uplatnenia špecifickej kvalifikácie. Tento znak nemá priamu nadväznosť na dosiahnutý vek.

40.

Vlastný materiál str. 23 
Doplniť opatrenie pre kúpeľnú starostlivosť (str. 23), konkrétne poskytovať ju bezodplatne len zamestnancom v služobnom pomere a prípadne tým, ktorí ukončili služobný pomer z dôvodu úrazu alebo choroby z povolania okrem prípadov, ktoré si zavinili zamestnanci alebo boli spôsobené z dôvodu zavinenia zamestnávateľa. V písmene ac) detailizovať termín „v budúcnosti“ a uviesť akým spôsobom tento návrh je zohľadnený v kvantifikácii predloženej v materiáli.

O

N

Ide o zohľadnenie špecifického charakteru služby, vykonanie ktorej má za dôsledok zhoršený zdravotný stav a nižší priemerný vek dožitia.

41.

Vlastný materiál str. 25, tabuľka č. 10 
Tabuľka č. 10 na str. 25 sa venuje výške sadzieb poistného abstrahuje však od vymeriavacieho základu na platenie poistného. V tejto oblasti došlo vo všeobecnom odvodovom systéme k prispôsobeniu vymeriavacieho základu na platenie poistného so zákonom o dani z príjmov fyzických osôb (zákon č. 595/2003 Z. z. o dani z príjmov v znení neskorších predpisov). Aplikácia týchto zmien do osobitného odvodového systému by tiež mohla predstavovať 4. variant (str. 27) na riešenie možného nedostatku zdrojov v osobitných účtoch a bola by alternatívou k zvyšovaniu sadzby poistného. Zároveň odporúčame vypustiť 1. variant, nakoľko ponecháva súčasný právny stav. Ďalej si dovoľujeme upozorniť, že v predmetnej tabuľke nie je uvedený na strane sociálneho poistenia odvod do RFS vo výške 4,75 %, čím dochádza k skresleniu údajov a chybnému prezentovaniu výšky odvodov. Do tabuľky je potrebné doplniť odvod do RFS. V hlavičke je uvedený dôchodkový systém, pričom je tam uvedený aj príspevok v nezamestnanosti, ktorý nepatrí do dôchodkového systému. Odporúčame uviesť v hlavičke tabuľky systém sociálneho poistenia a systém sociálneho zabezpečenia. Zároveň je potrebné doplniť do obidvoch častí tabuľky odvody na nemocenské poistenie/zabezpečenie a na úrazové poistenie/ zabezpečenie a premenovať príspevok v nezamestnanosti na poistné na poistenie v nezamestnanosti a upraviť jeho výšku na 2 %.

O

A

Materiál je doplnený.

42.

Vlastný materiál str. 26 
V texte na str. 26 je uvedené že príjmy a výdavky nie sú a nemôžu byť v rovnováhe, s čím sa nestotožňujeme. Systém môže byť nastavený tak, aby príjmy pokrývali jeho výdavky. Odporúčame uvedený text upraviť. Nestotožňujeme sa s textom na str. 26, že poistné na výsluhové zabezpečenie uhrádzané policajtmi a vojakmi a ich zamestnávateľmi je vyššie ako poistné platené poistencami a ich zamestnávateľmi. Jednak sa porovnáva len výsluhové zabezpečenie a jednak je potrebné vziať do úvahy všetky odvody na sociálne poistenie a všetky odvody na sociálne zabezpečenie. Do systému sociálneho poistenia sa bez poistného na garančné poistenie odvádza 34,35 % a do systému sociálneho zabezpečenia 33,6 %. Z uvedeného vyplýva, že sociálny systém ozbrojených zložiek má nižšie sadzby ako systém sociálneho poistenia, i keď sú poskytované vyššie a početnejšie dávky. Text odporúčame upraviť v kontexte tejto pripomienky.

O

ČA

Tabuľky sú upravené. Príjmy a výdavky osobitných účtov však nemôžu byť v rovnováhe najmenej do času prirodzeného úbytku osôb, ktoré boli prevzaté do osobitného systému sociálneho zabezpečenia v minulosti bez prevodu poistného za uplynulé obdobia.

Ministerstvo 
obrany SR

43.

K časti B Súčasný stav sociálneho zabezpečenia ozbrojených zložiek, bod III. Výsluhové zabezpečenie 
Navrhujeme do poznámky na strane 12 pod tabuľku č. 4 doplniť vetu: „Priemerný vek vojakov je 32 rokov.“. 
Odôvodnenie: Tento údaj bol poskytnutý MV SR ako podklad pri spracovávaní materiálu. Keďže sa údaj o priemernom veku policajtov uvádza vo výslednom materiáli, považujeme za potrebné doplniť aj údaj o priemernom veku vojakov.

O

A

Údaj je doplnený.

44.

K časti B Súčasný stav sociálneho zabezpečenia ozbrojených zložiek, bod III. Výsluhové zabezpečenie 
Navrhujeme opraviť tabuľku č. 5. Údaj v kategórii dĺžka štátnej služby do 25 rokov opraviť zo „127“ na „727“ a celkový počet vojakov zmeniť z „13507“ na „14107“. Zároveň je potrebné v súlade s uplatnenou pripomienkou upraviť aj graf č. 5. 
Odôvodnenie: Formálna chyba, ktorá vznikla pravdepodobne pri prepisovaní údajov. Opravou sa zosúladia počty vojakov v tabuľke č. 5 s počtami v tabuľke č. 4.

O

A

Údaje sú opravené.

45.

K časti B Súčasný stav sociálneho zabezpečenia ozbrojených zložiek, bod III. Výsluhové zabezpečenie 
Navrhujeme do poznámky na strane 13 pod tabuľku č. 5 doplniť informáciu: “Priemerná dĺžka štátnej služby vojaka je 10,8 roka.”. 
Odôvodnenie: Tento údaj bol poskytnutý MV SR ako podklad pri spracovávaní materiálu. Keďže sa údaj o priemernej dĺžke štátnej služby policajtov objavil vo výslednom materiáli, považujeme za potrebné doplniť tento údaj aj za vojakov.

O

A

Údaj je doplnený.

46.

K časti C Možné zmeny v osobitnom systéme 
Odporúčame do materiálu doplniť za tabuľku č. 8 tabuľku č. 8a „Priemerná výška odchodného vyplatená v rezorte ministerstva obrany v roku 2010 podľa počtu odpracovaných rokov“. 
Odôvodnenie: Táto tabuľka bola použitá v pracovnej verzii materiálu a MV SR ju má k dispozícii. Vzhľadom na skutočnosť, že analogická tabuľka o údajoch za policajtov sa nachádza v konečnej verzii materiálu, považujeme za potrebné ju doplniť aj za vojakov.

O

A

Tabuľky sú upravené.

47.

K časti C Možné zmeny v osobitnom systéme 
Odporúčame doplniť za tabuľku č. 9 tabuľku č. 9a „Priemerná výška výsluhových dôchodkov v rezorte ministerstva obrany pri 15 až 20 odpracovaných rokoch k 31.12.2010.“. 
Odôvodnenie: Táto tabuľka bola použitá v pracovnej verzii materiálu a MV SR ju má k dispozícii. Vzhľadom na skutočnosť, že analogická tabuľka o údajoch za policajtov sa nachádza v konečnej verzii materiálu, považujeme za vhodné ju doplniť aj za vojakov.

O

A

Tabuľky sú upravené.

48.

K časti D Financovanie osobitného systému 
Odporúčame v bode 2 doplniť do druhej odrážky na konci tento text. „v rezorte obrany bolo v januári 2011 ešte 5600 týchto poberateľov“ 
Odôvodnenie: Zosúladenie s údajmi, ktoré sa uvádzajú za policajtov.

O

A

Údaj je doplnený.

49.

K časti D Financovanie osobitného systému 
Odporúčame v bode 2 doplniť do tretej odrážky na konci novú vetu, ktorá znie: „V roku 2002 z dôvodu prechodu na profesionálne ozbrojené sily bolo prepustených 1878 vojakov, v roku 2003 bolo prepustených 2610 vojakov, v roku 2004 prepustených 1848 vojakov, v roku 2004 prepustených 1361 vojakov.“. 
Odôvodnenie: Doplnenie sa navrhuje z dôvodu poskytnutia skutočného stavu o počtoch prepúšťaných vojakov, ktorí boli prepustení z dôvodu zavádzania kariérneho systému do ozbrojených síl a z dôvodu profesionalizácie.

O

A

Údaje sú doplnené.

50.

K časti D Financovanie osobitného systému 
Odporúčame v bode 2 doplniť novú odrážku: „- podľa § 95 zákona č. 328/2002 Z. z. Ministerstvo obrany Slovenskej republiky odvádzalo takmer do konca roka 2010 poistné za profesionálnych vojakov, ktorí nesplnili nárok na dávky výsluhového zabezpečenia, do Sociálnej poisťovne ihneď po skončení služobného pomeru profesionálneho vojaka. Takto sa odviedlo 13.314 533,19 eur, čo tiež malo negatívny vplyv na hospodárenie osobitného účtu. 
Odôvodnenie: Doplnenie sa navrhuje z dôvodu, že aj táto skutočnosť mala vplyv na zvýšené výdavky osobitného účtu.

O

A

Text je upravený a doplnený.

Zbor väzenskej a justičnej stráže

51.

K navrhovaným opatreniam v nemocenskom zabezpečení k bodu 1.2 písm.a) 
Zbor väzenskej a justičnej stráže nesúhlasí s variantom uvedeným pod bodom 1.2 písm.a): ak ide o dočasnú neschopnosť zo všeobecných príčin vyplácať od 11. dňa do 30. dňa dočasnej neschopnosti služobný plat vo výške 100%. Uvedený variant má dopad na rozpočet. Zbor väzenskej a justičnej stráže navrhuje: 
Od 11. dňa vyplácať nemocenské vo výške 70%.  Ide o úsporu 30% bez zaťaženia rozpočtu.

O

A

Text je upravený.

Ministerstvo 
kultúry SR

52.

K časti B Súčasný stav sociálneho zabezpečenia ozbrojených zložiek  
- (str. 6 vlastného materiálu) piata odrážka spojenie „príslušníci Colného riaditeľstva Slovenskej republiky“ odporúčame nahradiť spojením „príslušníci colnej správy“. 
Odôvodnenie: podľa § 2 ods. 3 zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov colnú správu tvorí Colné riaditeľstvo Slovenskej republiky, colné úrady a colný kriminálny úrad. Pôsobnosť zákona č. 328/2002 Z. z. o sociálnom zabezpečení policajtov a vojakov a o doplnení niektorých zákonov v znení neskorších predpisov sa vzťahuje na všetkých colníkov zaradených na ktoromkoľvek z týchto služobných úradov colnej správy, nie len na tých, ktorí sú zaradení na Colnom riaditeľstve Slovenskej republiky. 
- v nadväznosti na vyššie uvedenú pripomienku odporúčame v celom materiály (napr. na str. 7, 12,13, 25, atď.) spojenie „Colné riaditeľstvo Slovenskej republiky“ nahradiť spojením „Colná správa“ (nie však colná správa Slovenskej republiky, nakoľko takéto neustanovuje žiadny všeobecne záväzný právny predpis), keďže uvedené údaje sú za celú colnú správu, a nie len za Colné riaditeľstvo Slovenskej republiky ako jeden zo služobných úradov colnej správy.

O

A

Text je upravený.

53.

K časti C Možné zmeny v osobitnom systéme sociálneho zabezpečenia ozbrojených zložiek pri zachovaní jeho funkčnosti 
- ( str. 18 vlastného materiálu) posledný odsek- odporúčame, aby výkon kontroly dodržiavania liečebného režimu bol upravený vykonávacím predpisom, a to za účelom jeho jednotného výkonu, objektívnosti, efektívnosti a rovnako vymožiteľnosti v prípade negatívnych zistení. 
- (str. 22 vlastného materiálu) písm. cd)- ustanovenie podmienok, kedy nárok na výsluhový dôchodok vznikne musí byť bezvýhradne s účelom osobitného sociálneho zabezpečenia, ktorý okrem iného je práve z dôvodu straty špecifickej kvalifikácie a nevhodnosti jej uplatnenia na trhu práce (viď str. 19 bod 3. prvý odsek), nakoľko by tieto podmienky boli v rozpore so samotným účelom osobitného sociálneho zabezpečenia.

O

N

Vykonávanie kontroly dodržiavania liečebného režimu je spojené s povinnosťami, ktoré nemôžu byť ukladané vykonávacím predpisom.

Výsluhový príspevok má charakter nielen kompenzácie straty (zníženia) príjmu po skončení služobného pomeru, ale aj podpory nadobudnutia novej kvalifikácie. Musí byť preto ako celok súčasťou osobitného systému sociálneho zabezpečenia policajtov a vojakov v súlade s charakteristikou služby a dôsledkami jej skončenia.

54.

K časti D Financovanie osobitného systému 
- (str. 26 vlastného materiálu) bod 2. tretia odrážka – odporúčame spojenie „v pôsobnosti Ministerstva financií Slovenskej republiky u colníkov v nadväznosti na zníženie ich počtov pri vstupe do schengenského priestoru“ nahradiť spojením „v pôsobnosti Ministerstva financií Slovenskej republiky u colníkov v nadväznosti na zníženie ich počtov pri vstupe Slovenskej republiky do Európskej únie“.  Odôvodnenie: vstup Slovenskej republiky do schengenského priestoru nijakým spôsobom neovplyvnil činnosť, a tým ani početné stavy colníkov, nakoľko schengenský priestor sa dotýka výhradne kontroly osôb, ktorú zabezpečuje Úrad hraničnej a cudzineckej polície PPZ, a nie kontroly tovaru, ktorú bezvýhradne zabezpečujú colníci.

O

A

Text je upravený.

Úrad vlády SR

55.

K materiálu 
Poznámku na str. 7 umiestnenú medzi tabuľkou č. 1 a grafom č. 1 presunúť na str. 8 za tabuľku č. 2 a graf č. 2.

O

A

Text je upravený.

| 56. | K materiálu v grafe č. 3 na str. 9 nahradiť skratku "VÚ" skratkou "MO". | O | A | Text je upravený.

Sociálna poisťovňa

57.

K materiálu - všeobecne  
V záujme komplexnosti analýzy navrhujeme predmetný materiál doplniť o analýzu vzťahu sociálneho systému ozbrojených zložiek a všeobecného systému sociálneho poistenia. V tejto súvislosti Sociálna poisťovňa poukazuje na to, že v niektorých prípadoch za obdobie výkonu služby v ozbrojených silách vzniká nárok na dôchodkovú dávku aj zo všeobecného systému dôchodkového poistenia; napr. na účely určenia sumy výsluhového dôchodku sa hodnotia len celé kalendárne roky, a to maximálne v rozsahu 30 rokov, čo je podľa právneho názoru Najvyššieho súdu Slovenskej republiky diskriminačné, preto vyslovil právny názor, že v takejto situácii, okrem výsluhového dôchodku, vznikne nárok aj na dôchodkovú dávku z dôchodkového poistenia. V takomto prípade dôchodok vyplácajú dvaja platitelia dôchodku súčasne, napriek tomu, že suma pomerného dôchodku, vyplácaného Sociálnou poisťovňou je nízka a to vzhľadom na pomerne krátke obdobie dôchodkového poistenia, pričom náklady na výplatu by bolo možné znížiť napríklad zmenou dávkovej schémy výsluhového dôchodku. Vzhľadom na uvedený príklad považujeme za odôvodnené pri zmene právnej úpravy sociálneho zabezpečenia ozbrojených zložiek pripraviť právnu úpravu výsluhového zabezpečenia, ktorá bude konzistentná s právnou úpravou zákona o sociálnom poistení. Pre úplnosť uvádzame, že osoby, patriace do sociálneho zabezpečenia ozbrojených zložiek môžu byť súčasne poistencami aj vo všeobecnom systéme sociálneho poistenia prostredníctvom inštitútu dobrovoľného poistenia.

O

N

Účelom osobitného systému sociálneho zabezpečenia policajtov a vojakov a osobitne subsystému výsluhového zabezpečenia je motivácia k výkonu služby v ozbrojených a záchranných zložkách po potrebný čas a zhodnotenie tejto služby. Z uvedeného dôvodu nemožno zmiešavať poistené doby v uvedených zložkách a poistené doby v civilných zamestnaniach. Dobrovoľné poistenie občana je potom jeho záležitosťou, ako vyplýva aj z pojmu „dobrovoľné“.

58.

K časti D - Financovanie osobitného systému  
V tabuľkách č. 10 a 11 v stĺpci "Povinný dôchodkový systém" sa uvádzajú aj údaje o poistení v nezamestnanosti; nakoľko poistenie v nezamestnanosti nie je súčasťou povinného dôchodkového systému, je potrebné vykonať úpravu tabuľky; taktiež je nesprávne uvedená sadzba poistného na poistenie v nezamestnanosti vo výške 1% (správna sadzba sú 2%) ; preto považujeme za potrebné tabuľky upraviť a slová " príspevok v nezamestnanosti 1 %" nahradiť slovami "poistenie v nezamestnanosti 2% (1%+1%)" ako aj súčet uvádzaných sadzieb poistného. Súčasne navrhujeme pre komplexnosť a porovnateľnosť doplniť tabuľky č. 10 a 11 o nemocenské poistenie a úrazové poistenie, ako aj o nemocenské zabezpečenie a úrazové zabezpečenie.

O

ČA

Text je upravený.

59.

K časti D- Financovanie osobitného systému  
V zmysle § 95 písm. b) zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov výdavkami osobitného účtu sú aj prevody poistného na dôchodkové poistenie a poistného na poistenie v nezamestnanosti do Sociálnej poisťovne; vzhľadom na to, že materiál na strane 25 a 26 v časti "Výdavky osobitného účtu" prevody poistného na poistenie v nezamestnanosti neobsahuje, túto položku je potrebné doplniť do druhej zarážky výdavkov.

O

A

Text je upravený

Úrad vlády SR – odbor vládnej agendy | 60. | Jazykové a technické pripomienky | - | - | Podľa  metodického pokynu na prípravu a predkladanie materiálov na rokovanie vlády SR (ods. 1 časť 3.2) sa tieto pripomienky nevyhodnocujú.
Vysvetlivky  k použitým skratkám v tabuľke:
O – obyčajná | A – akceptovaná,                 ČA – čiastočne akceptovaná
Z – zásadná | N – neakceptovaná